“Geen foto’s van Nkandla nie”Pres. Jacob Zuma Foto: GCIS/SAPA Siyabonga Cwele, minister van staatsekuriteit, het die media Donderdag gewaarsku om nie meer foto’s of beeldmateriaal van pres. Jacob Zuma se huis in Nkandla, KwaZulu-Natal, te publiseer nie. Hy sê dit is ŉ onaanvaarbare sekuriteitsbreuk onder die Wet op Nasionale Sleutelpunte en sal nie in enige demokrasie geduld word nie. “Dit is belangrik om ook ŉ waarskuwing uit te stuur dat ons wette het, waarvan sommige gewysig sal word. Maar die voortdurende publikasie van dié foto’s van ŉ plek wat deur die minister van polisie as ŉ nasionale sleutelpunt aangewys is, is ook nie reg nie. Dit is ŉ misdryf.” “Kragtens die Wet op Nasionale Sleutelpunte mag niemand, insluitend die media, foto’s neem of publiseer waar moontlike sekuriteitsbreuke mag wees nie.” Cwele sê hy rig ŉ versoek, maar die regering sal dit as ŉ misdryf beskou indien enigiemand dit ignoreer. “In hierdie stadium doen ons net ŉ beroep op die Suid-Afrikaanse publiek. Dit word nêrens anders gedoen nie. Geen ander land het dit nie. Ons sien nie foto’s van die Wit Huis se sekuriteitsmaatreëls nie. Dit word nie in enige demokrasie in enige land gedoen nie. Kom ons respekteer die wette in dié stadium. Ons is nie veronderstel om dit te doen wat ons tans in die media sien nie.” Intussen het die Suid-Afrikaanse Nasionale Redakteursforum (Sanef) gesê die media sal steeds foto’s van opgraderingswerk by Nkandla publiseer. “Ons sal steeds die foto’s publiseer, omdat ons glo dat dit in die belang van die publiek is,” het die organisasie in ŉ verklaring gesê. Sanef sê die doel van die wet is om die sekuriteitsmaatreëls van nasionale sleutelpunte te beskerm en om dit nie bekend te maak nie. “In hierdie geval blyk dit ongelukkig of die ministers die sekuriteitswette gebruik om nie aanspreeklik gehou te word oor die Nkandla-opgraderings nie.” Sanef sê die media bedoel nie om Zuma se sekuriteit te ondermyn deur die foto’s te publiseer nie. “Ons publiseer ook op ŉ daaglikse basis foto’s van ander nasionale sleutelpunte, soos die Uniegebou en die Parlement.” “Daar moet altyd onthou word dat hierdie opgraderings aan pres. Zuma se privaatwoning gedoen is, waaruit hy en sy familie nog jare lank sal voordeel trek. Dit is nie staatseiendom nie.” Die redakteurs sê die foto’s wat gepubliseer word, is van ver af of uit die lug geneem om die omvang van die opgraderingswerk aan die eiendom uit te wys. Klik hier vir ‘n foto van die opgraderings by Nkandla deur grafika24.com. Die foto is van ver en uit die lug geneem.